ตลท.จับ KTP เข้ามาตรการกำกับการซื้อขาย หลังราคาพุ่งแรง
ตลท.จับ KTP เข้ามาตรการกำกับการซื้อขายระดับ 1 : Cash Balance มีผลวันที่ 14 มิ.ย. - 4 ก.ค. 59 ขณะที่ KTP แจงไม่มีพัฒนาการที่มีนัยสำคัญที่ยังไม่เปิดเผยต่อตลท.
14 มิ.ย. 2559

ตลาดหลักทรัพย์แห่งประเทศไทย (ตลท.) ประกาศให้หลักทรัพย์บริษัท เคปเปล ไทย พร็อพเพอร์ตี้ จำกัด (มหาชน) หรือ KTP เข้าข่ายมาตรการกำกับการซื้อขายระดับ 1 : Cash Balance มีผลวันที่ 14 มิ.ย. 2559 สิ้นสุดวันที่ 4 ก.ค. 2559
ขณะที่ ตลท.ได้มีการสอบถามถึงพัฒนาการใดๆ ที่อาจส่งผลต่อราคาหลักทรัพย์ของ KTP เนื่องจากพบว่าสภาพการซื้อขายหลักทรัพย์เปลี่ยนแปลงไปอย่างมากจากวันก่อนหน้าเพื่อให้ผู้ถือหุ้นและหรือผู้ลงทุนได้มีข้อมูลในการประกอบการตัดสินใจลงทุนอย่างครบถ้วน
โดยบริษัทชี้แจงว่าบริษัทไม่มีพัฒนาการใดๆ ที่ยังไม่ได้เปิดเผย หรือสารสนเทศที่มีนัยสำคัญที่บริษัทอยู่ระหว่างพิจารณาและอาจเปิดเผยต่อตลาดหลักทรัพย์ฯในระยะเวลาอันใกล้ เช่น การเพิ่มทุน การร่วมทุน การได้มาหรือจำหน่ายไปซึ่งทรัพย์สินหรือข้อพิพาทที่สำคัญ ซึ่งอาจส่งผลกระทบต่อสภาพการซื้อขายที่เปลี่ยนแปลงไป ขณะที่บริษัทไม่ทราบถึงสาเหตุอื่นใดที่อาจส่งผลกระทบต่อการซื้อขาย